2. ลักษณะการประกอบธุรกิจ

2.1 ประวัติความเป็นมา และพัฒนาการที่สำคัญ

ประวัติความเป็นมา

บริษัทจดทะเบียนก่อตั้งในปี 2535 ในชื่อบริษัท เซาท์เทิร์นสตีล จำกัด
ด้วยทุนจดทะเบียนเริ่มแรกเป็นจำนวน 50 ล้านบาท
เพื่อประกอบธุรกิจผลิตเหล็กโครงสร้างรูปพรรณขึ้นรูปเย็นประเภทเหล็กแผ่น ท่อเหล็ก
และเหล็กรางรูปตัวซี โดยมีสำนักงานและโรงงานอยู่ที่อำเภอบางกล่ำ จังหวัดสงขลา และในปี
2539 บริษัทได้เริ่มธุรกิจจัดหาผลิตภัณฑ์เหล็กเพื่อจำหน่าย เช่น ท่อเหล็กชุบสังกะสี เหล็กฉาก เหล็ก
H-Beam เหล็ก I-Beam เหล็กรางน้ำ เหล็กแผ่นลาย เหล็กม้วน ฯลฯ
เพื่อให้บริษัทมีสินค้าที่หลากหลาย ตอบสนองความต้องการของลูกค้าได้มากขึ้น

ต่อมาในปี 2549 บริษัทได้เพิ่มทุนจดทะเบียนเป็น 85 ล้านบาท เพื่อนำไปลงทุนซื้อหุ้นของบริษัท
นีสเทิร์นสตีล จำกัด (“บริษัทย่อย”) ในสัดส่วนร้อยละ 99.99 ของทุนจดทะเบียนบริษัทย่อย
ซึ่งประกอบธุรกิจในลักษณะเดียวกันกับบริษัท มีโรงงานตั้งอยู่ที่อำเภอเฉลิมพระเกียรติ
จังหวัดนครราชสีมา ด้วยวัตถุประสงค์เพื่อขยายฐานลูกค้าไปยังเขตภูมิภาคตะวันออกเฉียงเหนือ

จากธุรกิจที่ขยายตัวอย่างต่อเนื่อง บริษัทได้แปรสภาพเป็นบริษัทมหาชนจำกัด ในปี 2551
และเพิ่มทุนจดทะเบียนจาก 140 ล้านบาทเป็นจำนวน 200 ล้านบาท โดยออกหุ้นสามัญใหม่ 60
ล้านหุ้น ในมูลค่าหุ้นที่ตราไว้หุ้นละ 1 บาท เสนอขายต่อประชาชนและเข้าเป็นบริษัทจดทะเบียนใน
ตลาดหลักทรัพย์ เอ็ม เอ ไอ ในเดือนสิงหาคมปี 2552
อันเป็นอีกก้าวในการเพิ่มศักยภาพและความน่าเชื่อถือให้กับบริษัท
ในการขยายโอกาสทางธุรกิจและการเติบโตในระยะยาว โดยมีผู้ถือหุ้นหลักได้แก่ นายสมบัติ
ลีสวัสดิ์ตระกูล, กลุ่มนิติภาวะชน, กลุ่มปิติทรงสวัสดิ์, กลุ่มปัญญาเปี่ยมศักดิ์ และกลุ่มดีรุ่งโรจน์

พัฒนาการและการเปลี่ยนแปลงที่สำคัญในปี 2553

-   ในวันที่ 28 เมษายน 2553 บริษัทได้จดทะเบียนเปลี่ยนแปลงชื่อบริษัท จากเดิม บริษัท
    เซาท์เทิร์นสตีล จำกัด (มหาชน) เป็นบริษัท 2 เอส เมทัล จำกัด (มหาชน)
    พร้อมทั้งตราสัญลักษณ์ใหม่จาก [] เป็น []
    จากแนวความคิดที่บริษัทจะเป็นผู้นำในการผลิตและจำหน่ายผลิตภัณฑ์เหล็กในทุกภูมิภาคของประเทศไทย
    ชื่อใหม่และตราสัญลักษณ์ใหม่จึงมีความเป็นกลางไม่แบ่งแยกพื้นที่ อีกทั้งง่ายต่อการจดจำ
    และระลึกถึง สำหรับลูกค้าและนักลงทุนทั่วไป ต่อมาในเดือนพฤษภาคม
    บริษัทได้เปลี่ยนแปลงสัญลักษณ์หลักทรัพย์ (Stock Symbol) มาเป็น “2S” ในตลาดหลักทรัพย์
    เอ็ม เอ ไอ ตามเจตนารมย์เดิมเมื่อแรกเข้าเป็นบริษัทจดทะเบียนในตลาดหลักทรัพย์ เอ็ม เอ
    ไอ

-   เดือนกรกฎาคม 2553 บริษัทได้ปรับเปลี่ยนธุรกิจหลักของบริษัท นีสเทิร์นสตีล จำกัด
    (บริษัทย่อย) มาเป็นรับจ้างผลิตและจำหน่ายให้กับบริษัท
    ตามแผนการขยายตลาดให้ครอบคลุมในแต่ละภูมิภาคของประเทศ
    อีกทั้งสิทธิประโยชน์หลายด้านของบริษัทอันจะส่งผลให้การดำเนินธุรกิจเติบโตแข็งแกร่ง
    และกว้างขวาง โดยบริษัทมีการเช่าพื้นที่โกดังพร้อมเครื่องจักรอุปกรณ์บนถนนพุทธมณฑลสาย 3
    จังหวัดกรุงเทพ เป็นศูนย์กลางการจัดเก็บและกระจายสินค้าไปยังสาขาต่างๆ ของบริษัท
    ซึ่งในปัจจุบัน บริษัทมีสาขาแล้วจำนวน 3 สาขาได้แก่ สาขาสุราษฎร์ธานี (สาขาแรก),
    สาขานครราชสีมา และสาขากรุงเทพมหานคร

2.2 ภาพรวมการประกอบธุรกิจ

บริษัท 2 เอส เมทัล จำกัด (มหาชน)

บริษัทประกอบธุรกิจแปรรูปผลิตภัณฑ์เหล็กรูปพรรณประเภท เหล็กแผ่น ท่อเหล็ก เหล็กรางรูปตัวซี
ลวดตะแกรงเหล็ก และผลิตภัณฑ์เหล็กรูปพรรณอื่นๆ เช่น เหล็กฉากพับ เหล็กแบนตัด เหล็กตัวซีพับ
และเหล็กรางพับ ให้แก่ลูกค้าในภาคใต้ของประเทศและประเทศมาเลเซีย
โดยมีกำลังการผลิตรวมประมาณ 145,800 ตันต่อปี (ไม่รวมกำลังการผลิตของเหล็กม้วนแถบเล็ก)
นอกจากนี้ บริษัทยังดำเนินธุรกิจจัดหาผลิตภัณฑ์เหล็กประเภทอื่นเพื่อจำหน่าย เช่น ท่อเหล็กชุบสังกะสี
เหล็กฉาก เหล็ก H-Beam เหล็ก I-Beam เหล็กรางน้ำ เหล็กแผ่นลาย เหล็กม้วน
และเหล็กเพลาขาว เป็นต้น หรือท่อเหล็ก เหล็กรางรูปตัวซี
และลวดตะแกรงเหล็กซึ่งมีขนาดที่บริษัทไม่สามารถผลิตเองได้

ปัจจุบัน บริษัทเป็นผู้ผลิตเหล็กรูปพรรณแห่งแรกและแห่งเดียวเขตในภาคใต้
โดยมีสำนักงานใหญ่และโรงงานของบริษัทตั้งอยู่ที่อำเภอบางกล่ำ จังหวัดสงขลา
ด้วยพื้นที่รวมประมาณ 33 ไร่ 120 ตารางวา และมีคลังสินค้าแห่งแรกตั้งอยู่ถนนกาญจนวิถี
อำเภอเมือง จังหวัดสุราษฎร์ธานี โดยมีเนื้อที่รวมประมาณ 3 ไร่ 84 ตารางวา
มีลูกค้าที่เป็นตัวแทนในการจำหน่ายประมาณ 200 ราย ทั้งนี้
ทำเลดังกล่าวของบริษัทที่เป็นศูนย์กลางทางเศรษฐกิจของภาคใต้
ทำให้ลูกค้าของบริษัทได้รับความสะดวกและประหยัดค่าใช้จ่ายในการรับสินค้าจากโรงงานแทนที่จะสั่งซื้อสินค้าจากกรุงเทพ
อีกทั้ง บริษัทตั้งอยู่ใกล้กับประเทศมาเลเซีย
จึงทำให้บริษัทมีโอกาสในการส่งออกสินค้าไปยังประเทศเพื่อนบ้านอย่างประเทศมาเลเซียเป็นต้น
และจากเป้าหมายในการขยายฐานลูกค้าในยังภูมิภาคต่าง บริษัทจึงปรับธุรกิจของบริษัท นีสเทิร์นสตีล
จำกัด (บริษัท) มาเป็นรับจ้างผลิตให้กับบริษัท
ซึ่งจะทำให้บริษัทสามารถบริหารการขายและการตลาดอย่างมีแบบแผนและเป็นไปในทิศทางเดียวกัน
พร้อมทั้งจัดหาคลังสินค้าแห่งที่ 2 ในเขตกรุงเทพมหานคร
ซึ่งเป็นศูนย์กลางในการจัดเก็บและกระจายสินค้าไปยังภูมิภาคต่างๆ ที่บริษัททำการขยายตลาด

บริษัท นีสเทิร์นสตีล จำกัด

บริษัท นีสเทิร์นสตีล จำกัด ในฐานะเป็นบริษัทย่อยของบริษัท ได้ก่อตั้งเมื่อวันที่ 10 พฤศจิกายน
2537 เพื่อประกอบธุรกิจแปรรูปผลิตภัณฑ์เหล็กรูปพรรณต่างๆ เช่นเดียวกันกับบริษัท
เพื่อสนองความต้องการของลูกค้าในเขตภูมิภาคตะวันออกเฉียงเหนือ
โดยมีสำนักงานและโรงงานตั้งอยู่ที่อำเภอเฉลิมพระเกียรติ จังหวัดนครราชสีมา
ด้วยพื้นที่รวมประมาณ 18 ไร่ 1 งาน 81 ตารางวา มีกำลังการผลิตโดยรวมประมาณ 127,800
ตัน ทั้งนี้ทำเลดังกล่าวเป็นประตูทางเข้าและศูนย์กลางทางเศรษฐกิจของภาคตะวันออกเฉียงเหนือ
ทำให้ลูกค้าของบริษัทย่อยได้รับความสะดวกและประหยัดค่าใช้จ่ายในการรับสินค้าจากโรงงานแทนที่จะสั่งซื้อสินค้าจากกรุงเทพ
โดยในปี 2553 นี้ บริษัทได้ปรับเปลี่ยนธุรกิจหลักของบริษัทย่อย
มาเป็นรับจ้างผลิตและจำหน่ายผลิตภัณฑ์เหล็กให้กับบริษัทแทน
เพื่อไม่ให้เกิดการทับซ้อนพื้นที่การค้าในการขยายการตลาดสู่ภูมิภาคต่างๆ ของบริษัท
ซึ่งปัจจุบันลูกค้าที่เป็นตัวแทนการจำหน่ายประมาณ 150 ราย
บริษัทย่อยได้โอนให้กับบริษัทดำเนินการบริหารการขายและการตลาดแล้ว

2.3 โครงสร้างรายได้

โดยในปี 2553
บริษัทได้ปรับเปลี่ยนการดำเนินธุรกิจหลักของบริษัทย่อยมารับจ้างผลิตและจำหน่ายผลิตภัณฑ์เหล็กให้กับบริษัท(บริษัทแม่)
และรับถ่ายโอนลูกค้าในเขตพื้นที่ภาคตะวันออกเฉียงเหนือของบริษัทย่อยมาเป็นของบริษัท
จึงทำให้โครงสร้างรายได้ในปี 2553 ไม่มีการเปลี่ยนแปลงอย่างมีนัยสำคัญ

โครงสร้างรายได้ของบริษัทและบริษัทย่อยแบ่งตามประเภทของผลิตภัณฑ์ในรอบระยะเวลา 3 ปี
สิ้นสุดวันที่ 31 ธันวาคม ปี 2551-2553 สามารถแสดงได้ดังตารางต่อไปนี้

  ------------------------------- ------------- -------- ---------- -------- ---------- --------
  ประเภทผลิตภัณฑ์                    งบการเงินรวม                                           

                                  ปี 2551                 ปี 2552              ปี 2553     

                                  ล้านบาท        ร้อยละ    ล้านบาท     ร้อยละ    ล้านบาท     ร้อยละ

  แปรรูปผลิตภัณฑ์เหล็ก                                                                       

  - เหล็กแผ่น                       112.63        4.03     121.19     4.73     125.01     4.44

  - ท่อเหล็ก                        876.20        31.35    900.76     35.19    1,149.78   40.89

  - เหล็กรูปตัวซี                     1,184.80      42.39    955.47     37.32    943.42     33.54

  - ลวดตะแกรงเหล็ก                 76.03         2.72     74.01      2.89     88.81      3.16

  - อื่นๆ                           5.65          0.20     5.12       0.20     6.79       0.24

  รวมรายได้จากการแปรรูปเหล็กรูปพรรณ   2,255.31      80.69    2,056.56   80.33    2,313.81   82.27

  ผลิตภัณฑ์เหล็กที่บริษัทจัดหาเพื่อจำหน่าย    512.72        18.34    483.57     18.89    467.56     16.62

  รายได้จากการขาย                  2,768.03      99.03    2,540.12   99.22    2,781.37   98.89

  รายได้จากผลิตภัณฑ์พลอยได้ ¹          27.10         0.97     19.85      0.78     31.14      1.11

  รายได้รวมจากการขาย               2,795.13      100.00   2,559.97   100.00   2,812.51   100.00
  ------------------------------- ------------- -------- ---------- -------- ---------- --------

หมายเหตุ:

1 ผลิตภัณฑ์พลอยได้ หมายถึง
เหล็กเกรดบีและซีซึ่งเป็นเหล็กที่มีตำหนิหรือมีขนาดความยาวที่ไม่ตรงกับมาตรฐาน

  --------------------- ------------- -------- ---------- -------- ---------- --------
  ประเภทรายได้           งบการเงินรวม                                           

                        ปี 2551                 ปี 2552              ปี 2553     

                        ล้านบาท        ร้อยละ    ล้านบาท     ร้อยละ    ล้านบาท     ร้อยละ

  รายได้จากการขายสินค้า                                                          

  - ภายในประเทศ         2,684.48      96.04    2,373.42   92.71    2,604.02   92.59

  - ต่างประเทศ*          110.65        3.96     186.55     7.29     208.49     7.41

  รายได้จากการขาย        2,795.13      100.00   2,559.97   100.00   2,812.51   100.00
  --------------------- ------------- -------- ---------- -------- ---------- --------

* บริษัทได้ส่งออกผลิตภัณฑ์เหล็กรูปพรรณไปยังประเทศมาเลเซีย

2.4 เป้าหมายการดำเนินธุรกิจ

บริษัทมีเป้าหมายเป็นผู้ประกอบการธุรกิจเหล็กในประเทศที่สามารถผลิตและจำหน่ายผลิตภัณฑ์เหล็กในลักษณะของศูนย์บริการครบวงจร
(One-Stop Service) และให้เป็นที่ยอมรับโดยทั่วไป
ทั้งนี้บริษัทมีนโยบายในการผลิตและจำหน่ายสินค้าด้วยระบบการผลิตที่ได้ตามมาตรฐานอุตสาหกรรมไทยด้วยเครื่องจักรที่ได้มาตรฐาน
รวมถึงการตอบสนองความต้องการของลูกค้าให้รวดเร็วและมีประสิทธิภาพ
เพื่อให้ลูกค้าได้รับความพึงพอใจสูงสุด

ในขณะเดียวกันบริษัทมีนโยบายการผลิตให้มีประสิทธิภาพสูงสุด
และควบคุมต้นทุนในการดำเนินการให้อยู่ในระดับที่น้อยที่สุด ด้วยการลดอัตราส่วนการสูญเสียต่างๆ
ในการผลิต ใช้กำลังการผลิตอย่างเต็มที่ บำรุงและดูแลรักษาเครื่องจักรและอุปกรณ์ต่างๆ
อย่างสม่ำเสมอ
เพื่อสร้างความได้เปรียบทางด้านต้นทุนและเพิ่มความสามารถในการแข่งขันในระยะยาวได้
ซึ่งจะส่งผลตอบแทนสูงสุดให้แก่ผู้ถือหุ้นของบริษัท

นอกจากนี้ บริษัทยังมีเป้าหมายที่จะขยายลักษณะและความหลากหลายของสินค้า
และฐานลูกค้าให้มีจำนวนมากขึ้นเพื่อเพิ่มรายได้เพื่อรองรับแนวโน้มการเติบโตของภาคอุตสาหกรรมต่างๆ
ในประเทศ อาทิ อุตสาหกรรมก่อสร้าง อุตสาหกรรมยานยนต์ และอุตสาหกรรมเฟอร์นิเจอร์
ซึ่งจำเป็นต้องใช้ผลิตภัณฑ์เหล็กเป็นวัตถุดิบหลักที่เพิ่มสูงขึ้น
นอกจากฐานลูกค้าในภาคใต้และภาคตะวันออกเฉียงเหนือแล้ว
บริษัทยังมีนโยบายในลักษณะรูปแบบของป่าล้อมเมืองเพื่อขยายฐานลูกค้าไปยังภาคต่างๆ
เว้นแต่ภาคกลางของประเทศโดยบริษัทได้พัฒนาระบบขนส่งและกระจายสินค้าให้ครอบคลุมในฐานลูกค้าด้วยระบบไอทีในส่วนของซัพพลายเชนเพื่อจำหน่ายผลิตภัณฑ์เหล็กและบริการลูกค้าให้มีประสิทธิภาพ